Johan Hindal

1. Hva er din kirkelige bakgrunn og hva har du vært mest engasjert i?

Jeg har vært aktiv i Oppsal menighet i over 25 år. Først i Unge Voksne og som kirkevert, senere med i redaksjonen i menighetsbladet Naboposten og som tekstleser. Sitter i menighetens informasjonsutvalg og er med i Fasteaksjonskomiteen. Er fortsatt tekstleser.

Jeg er engasjert i at vi skal ha en menighet som er opptatt av å møte og se folk der de er.

Jeg er også opptatt av at menigheten skal engasjere seg i det som skjer rundt i verden.

2) Hva er din motivasjon for å stille til valg? I Oppsal menighets sin visjon er «Mennsker møtt av Jesus Kristus». I vårt visjonsdokument har vi betegnet dette med begrepene

• Møte

• Lære

• Leve

Hvilke av disse identifiserer du deg mest med?

Jeg identifiserer meg med alle disse tre begrepene.

Min motivasjon for å stille til valg er et ønske om at Oppsal menighet fortsatt skal ha et godt og aktivt arbeid.

3) Hvilke utfordringer og muligheter ser du i den kommende fireårsperiode for Den norske kirke?

Her vil jeg fokusere på en utfordring og en mulighet:

Den norske kirke har en utfordring med å nå ut til flere av de menneskene som er interesserte i spørsmål om tro og liv. Viktig at vi arbeider mer med hvordan vi kan nå fram til folk og få dem med i menighetens arbeid.

I dette ligger også store muligheter. Dersom vi kan klare å nå fram til nye mennesker som blir med i menighetens arbeid, har Oppsal menighet gode muligheter til å fortsette og utvikle videre det arbeidet som gjøres i dag.

4) Hvilke spesielle utfordringer står Oppsal sokn overfor og hva vil du ha ditt hovedfokus på?

Det er bra at mange eldre er aktivt med i menigheten. Dersom vi skal klare å videreføre og fornye det arbeidet de har drevet for menigheten i 50-60 år, må vi i tillegg få med oss flere i aldersgruppen 15-65 år.

Jeg vil ha et hovedfokus på hvordan vi som menighet kan være synlige og nå ut til folk som har liten kontakt med menigheten i dag, og i tillegg videreføre det gode arbeidet vi gjør i dag.